**ΜΑΘΗΤΙΚΟΣ ΔΙΑΓΩΝΙΣΜΟΣ ΕΠΙΚΟΙΝΩΝΙΑΣ ΤΗΣ ΕΠΙΣΤΗΜΗΣ**

**«SCIENCE UNFOLD 2024»**

**ΜΕ ΚΕΝΤΡΙΚΟ ΘΕΜΑ**

**«Mission possible! Πώς η επιστήμη και η καινοτομία έχουν δώσει λύσεις στις μεγάλες προκλήσεις της ζωής;»**

1. ΣΤΟΧΟΣ ΔΙΑΓΩΝΙΣΜΟΥ

O διαγωνισμός «Science Unfold» έχει ως στόχο να ενισχύσει την ανάπτυξη επικοινωνιακών δεξιοτήτων σε μαθητές και μαθήτριες Γυμνασίων, Λυκείων και Τεχνικών Σχολών στον τομέα της επιστήμης, προτρέποντάς τους/τις να ασχοληθούν με μια επιστημονική εφεύρεση/ εφαρμογή της επιλογής τους και να την παρουσιάσουν με επικοινωνιακό τρόπο στο ευρύ κοινό.

Το θέμα επιλογής των διαγωνιζόμενων θα πρέπει να σχετίζεται με τις [Ευρωπαϊκές Αποστολές](https://research-and-innovation.ec.europa.eu/funding/funding-opportunities/funding-programmes-and-open-calls/horizon-europe/eu-missions-horizon-europe_en), στις οποίες είναι αφιερωμένος ο διαγωνισμός για το 2024.

Οι [Ευρωπαϊκές Αποστολές](https://research-and-innovation.ec.europa.eu/funding/funding-opportunities/funding-programmes-and-open-calls/horizon-europe/eu-missions-horizon-europe_en) αποτελούν εμβληματικές δράσεις σε μια σειρά τομέων στρατηγικής σημασίας για την Ευρωπαϊκή Ένωση, οι οποίες με συγκεκριμένους, φιλόδοξους και χρονικά προσδιορισμένους στόχους, αναμένεται να συμβάλουν στη διασύνδεση της έρευνας και της καινοτομίας για την αντιμετώπιση παγκόσμιων κοινωνικών προκλήσεων.

Οι πέντε τομείς των Ευρωπαϊκών Αποστολών είναι οι εξής:

* Καρκίνος (Cancer)
* Ωκεανοί και ύδατα (Restore our oceans and waters)
* Προσαρμογή στην κλιματική αλλαγή (Adaptation to climate change)
* Κλιματικά ουδέτερες και έξυπνες πόλεις (Climate-neutral and smart cities)
* Υγιή εδάφη (A soil deal for Europe)
1. ΔΙΚΑΙΩΜΑ ΣΥΜΜΕΤΟΧΗΣ

Στον διαγωνισμό μπορούν να συμμετέχουν μαθητές και μαθήτριες Γυμνασίων, Λυκείων και Τεχνικών Σχολών που φοιτούν σε δημόσια ή/και ιδιωτικά εκπαιδευτικά ιδρύματα, τα οποία έχουν νόμιμη έδρα στις περιοχές που ελέγχει η Κυπριακή Δημοκρατία.

1. ΗΜΕΡΟΜΗΝΙΑ ΚΑΙ ΧΩΡΟΣ ΔΙΕΞΑΓΩΓΗΣ

Ο διαγωνισμός θα πραγματοποιηθεί την **Παρασκευή, 27 Σεπτεμβρίου 2024,** στους χώρους της Διεθνούς Κρατικής Έκθεσης στη Λευκωσία, στο πλαίσιο της εκδήλωσης **«European Researchers’ Night 2024**», μεταξύ των ωρών **15:00-19:00**. Οι διαγωνιζόμενοι/ες θα λάβουν περισσότερες πληροφορίες για την ακριβή ώρα παρουσίασής τους κοντά στον χρόνο διεξαγωγής του διαγωνισμού.

1. ΚΑΝΟΝΕΣ ΔΙΑΓΩΝΙΣΜΟΥ
* Οι διαγωνιζόμενοι/νες στο «Science Unfold» καλούνται να επιλέξουν και να παρουσιάσουν**μια επιστημονική εφεύρεση/εφαρμογή**, που να:
* σχετίζεται με την έρευνα και την καινοτομία,
* εντάσσεται σε μια εκ των Ευρωπαϊκών Αποστολών, και
* έχει συμβάλει καθοριστικά στην αναβάθμιση της ποιότητας ζωής των ανθρώπων σε παγκόσμιο επίπεδο.
* Στην παρουσίασή τους, οι διαγωνιζόμενοι/νες, θα πρέπει με πληρότητα, σαφήνεια και αποτελεσματικότητα να:
* Περιγράψουν το πρόβλημα που υπήρχε και το οποίο έλυσε το αντικείμενο της παρουσίασής τους,
* Εξηγήσουν πώς το αντικείμενο της παρουσίασής τους έλυσε το πρόβλημα,
* Σχολιάσουν την επίδραση του αντικειμένου της παρουσίασής τους στην κοινωνία,
* Εμπνεύσουν τους παρευρισκόμενους και τους κριτές για την αξία της επιστήμης, της έρευνας και της καινοτομίας.
* Η παρουσίαση πρέπει να έχει μέγιστη χρονική διάρκεια τα τρία (3) λεπτά.
* Η γλώσσα της παρουσίασης μπορεί να είναι η Ελληνική ή Αγγλική.
* Μπορεί να χρησιμοποιηθεί PowerPoint, μέχρι και τρείς (3) διαφάνειες, το οποίο μπορεί να περιλαμβάνει κείμενο ή/και γραφήματα ή/και εικόνες.
* Δεν επιτρέπεται η χρήση αντικειμένων κατά τη διάρκεια της παρουσίασης.
* Ενθαρρύνεται η χρήση παραδειγμάτων από την καθημερινότητα για ενίσχυση της κατανόησης του αντικειμένου της παρουσίασης, καθώς και η εμπλοκή του κοινού κατά τη διάρκεια της παρουσίασης.
* Η κάθε συμμετοχή στον διαγωνισμό είναι ατομική, συνεπώς δεν επιτρέπεται η συμμετοχή ομάδων.
1. ΚΡΙΤΗΡΙΑ ΔΙΑΓΩΝΙΣΜΟΥ

|  |  |
| --- | --- |
| **Κριτήριο** | **Βαρύτητα** |
| Συνάφεια της παρουσίασης με τους στόχους του διαγωνισμού | 20% |
| Ακρίβεια και σαφήνεια του επιστημονικού περιεχομένου της παρουσίασης  | 30% |
| Σύνδεση της παρουσίασης με τον κοινωνικό αντίκτυπο | 30% |
| Ικανότητα και αποτελεσματικότητα στη χρήση εκφραστικών μέσων (επικοινωνία της επιστήμης) | 20% |

1. ΑΞΙΟΠΟΙΗΣΗ «SCIENCE UNFOLD AMBASSADORS»

Όσοι/ες διαγωνιζόμενοι/νες τo επιθυμούν, μπορούν να έχουν πρόσβαση σε ένα/μια εκ των «Science Unfold Ambassadors», οι οποίοι/ες αποτελούνται από ερευνητές/ερευνήτριες στα θέματα που καλύπτουν οι Ευρωπαϊκές Αποστολές, με σκοπό την παροχή σύντομης καθοδήγησης και συμβουλευτικής υποστήριξής στους/στις συμμετέχοντες/ουσες για το περιεχόμενο της παρουσίασής τους.

Τα στοιχεία των «Science Unfold Ambassadors» θα κοινοποιηθούν έγκαιρα στους/στις διαγωνιζόμενους/νες που θα εκδηλώσουν σχετικό ενδιαφέρον.

1. ΑΙΤΗΣΕΙΣ ΣΥΜΜΕΤΟΧΗΣ

Οι αιτήσεις συμμετοχής για τις τρεις κατηγορίες που καλύπτει ο διαγωνισμός (Γυμνάσια, Λύκεια και Τεχνικές Σχολές), θα πρέπει να υποβληθούν ηλεκτρονικά **μέχρι την** **Τετάρτη, 18 Σεπτεμβρίου 2024 και ώρα 15:00**, μέσω του συνδέσμου [εδώ](https://docs.google.com/forms/d/e/1FAIpQLSfNvvRfmQxmpO_AoOUN84krJEG86vYoS7couJPKXyIZQ03XJQ/viewform).

Σε περίπτωση αυξημένου ενδιαφέροντος που δεν θα επιτρέπει τη συμμετοχή όλων όσοι υπέβαλαν αίτηση συμμετοχής, θα τηρηθεί σειρά προτεραιότητας σύμφωνα με τον χρόνο υποβολής της κάθε αίτησης συμμετοχής και αναλογικά του πλήθους των αιτήσεων συμμετοχής κάθε κατηγορίας.

1. ΥΠΟΒΟΛΗ ΠΑΡΟΥΣΙΑΣΕΩΝ

Όσοι/ες διαγωνιζόμενοι/νες θα επιλέξουν να αξιοποιήσουν PowerPoint, θα πρέπει να αποστείλουν την παρουσίασή τους στην ηλεκτρονική διεύθυνση: gchristou@research.org.cy **μέχρι την Πέμπτη, 26 Σεπτεμβρίου 2024 και ώρα 15.00**, αναγράφοντας στο θέμα: *Διαγωνισμός «Science Unfold 2024».*

1. ΒΡΑΒΕΥΣΗ

Οι τρεις πρώτοι/ες σε βαθμολογία διαγωνιζόμενοι/νες σε κάθε μια εκ των τριών κατηγοριών (Γυμνάσια, Λύκεια, Τεχνικές Σχολές) θα βραβευθούν σε ειδική τελετή που θα πραγματοποιηθεί την **Παρασκευή,** **27 Σεπτεμβρίου 2024**, μετά την ολοκλήρωση του διαγωνισμού.

Οι βραβευθέντες/βραβευθείσες θα λάβουν δωροκουπόνια αξίας €300, €200 και €100, αντίστοιχα, τα οποία θα μπορούν να εξαργυρωθούν σε κατάστημα τεχνολογίας.

Η Κριτική Επιτροπή του διαγωνισμού διατηρεί το δικαίωμα να μην αποδώσει βραβεία σε οποιαδήποτε θέση και σε οποιαδήποτε κατηγορία.

10. ΠΛΗΡΟΦΟΡΙΕΣ

Για περισσότερες πληροφορίες μπορείτε να επικοινωνείτε με την Υπηρεσία Υποστήριξης του ΙδΕΚ στο ηλεκτρονικό ταχυδρομείο: support@research.org.cy και στο τηλέφωνο: 22205000.